

**ข้อบังคับมหาวิทยาลัยธรรมศาสตร์**

**ว่าด้วยการบริหารงานโรงพยาบาลธรรมศาสตร์เฉลิมพระเกียรติ พ.ศ. ๒๕๖๔**

----------------------------------------------

 โดยที่เป็นการสมควรกำหนดให้มีข้อบังคับว่าด้วยการบริหารงานโรงพยาบาลธรรมศาสตร์
เฉลิมพระเกียรติ เพื่อให้มีความคล่องตัวและเกิดประสิทธิภาพสูงสุด

 อาศัยอำนาจตามความในมาตรา ๒๓ (๒) (๓) (๔) และมาตรา ๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๑๒/๒๕๖๔ เมื่อวันที่
๒๙ พฤศจิกายน ๒๕๖๔ ออกข้อบังคับไว้ ดังต่อไปนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการบริหารงานโรงพยาบาลธรรมศาสตร์เฉลิมพระเกียรติ พ.ศ. ๒๕๖๔”

 **ข้อ ๒** ข้อบังคับนี้ให้ใช้บังคับตั้งแต่ถัดจากวันประกาศเป็นต้นไป

 **ข้อ ๓** ในข้อบังคับนี้

 “มหาวิทยาลัย” หมายความว่า มหาวิทยาลัยธรรมศาสตร์

 “สภามหาวิทยาลัย” หมายความว่า สภามหาวิทยาลัยธรรมศาสตร์

 “อธิการบดี” หมายความว่า อธิการบดีมหาวิทยาลัยธรรมศาสตร์

 “โรงพยาบาล” หมายความว่า โรงพยาบาลธรรมศาสตร์เฉลิมพระเกียรติ

 “คณะกรรมการบริหาร” หมายความว่า คณะกรรมการบริหารโรงพยาบาลธรรมศาสตร์
เฉลิมพระเกียรติ

 “ผู้อำนวยการ” หมายความว่า ผู้อำนวยการโรงพยาบาลธรรมศาสตร์เฉลิมพระเกียรติ

 “พนักงานมหาวิทยาลัย” หมายความว่า พนักงานมหาวิทยาลัยธรรมศาสตร์

 “พนักงานโรงพยาบาล” หมายความว่า พนักงานมหาวิทยาลัยที่จ้างโดยเงินรายได้ของโรงพยาบาล

 “ผู้ปฏิบัติงาน” หมายความว่า ผู้ที่ได้รับมอบหมายให้ปฏิบัติงานในโรงพยาบาลที่เป็นข้าราชการ ลูกจ้างประจำ พนักงานมหาวิทยาลัย พนักงานโรงพยาบาลประเภทประจำ และพนักงานโรงพยาบาล
ที่จ้างจากเงินรายได้ของโรงพยาบาล

 “องค์กรแพทย์” หมายความว่า องค์กรแพทย์ตามธรรมนูญองค์กรแพทย์โรงพยาบาลธรรมศาสตร์เฉลิมพระเกียรติ พ.ศ. ๒๕๖๒

 **ข้อ ๔** ให้อธิการบดีเป็นผู้รักษาการตามข้อบังคับนี้ และให้มีอำนาจออกประกาศมหาวิทยาลัยเพื่อปฏิบัติให้เป็นไปตามข้อบังคับนี้

**หมวด ๑**

**วัตถุประสงค์และหน้าที่**

 **ข้อ ๕** โรงพยาบาลเป็นส่วนงานของมหาวิทยาลัยที่มีวัตถุประสงค์และหน้าที่ให้บริการและสนับสนุนการศึกษาและการวิจัยด้านการแพทย์แก่คณะต่าง ๆ ในมหาวิทยาลัย และการให้บริบาลด้านการแพทย์
และสาธารณสุขแก่ประชาชน

**หมวด ๒**

 **โครงสร้างการบริหารงานโรงพยาบาล**

**ส่วนที่ ๑**

**คณะกรรมการบริหาร**

 **ข้อ ๖** ให้มีคณะกรรมการบริหารประกอบด้วยประธานกรรมการ และกรรมการอื่นรวมกันไม่น้อยกว่าสิบสามคน แต่ไม่เกินสิบเจ็ดคน ดังต่อไปนี้

 (๑) อธิการบดี หรือผู้ที่อธิการบดีมอบหมาย เป็นประธานกรรมการ

 (๒) รองอธิการบดีที่อธิการบดีมอบหมาย เป็นรองประธานกรรมการ

 (๓) คณบดีของคณะที่จัดการเรียนการสอนด้านวิทยาศาสตร์สุขภาพ เป็นกรรมการโดยตำแหน่ง

 (๔) ประธานองค์กรแพทย์ เป็นกรรมการโดยตำแหน่ง

 (๕) กรรมการผู้ทรงคุณวุฒิที่อธิการบดีแต่งตั้งจำนวนไม่เกินห้าคน

 (๖) ผู้อำนวยการ เป็นกรรมการและเลขานุการโดยตำแหน่ง

ให้รองผู้อำนวยการที่ผู้อำนวยการมอบหมายเป็นผู้ช่วยเลขานุการ

 **ข้อ ๗** ให้กรรมการผู้ทรงคุณวุฒิตามข้อ ๖ (๕) มีวาระการดำรงตำแหน่งสองปี และอาจได้รับแต่งตั้งใหม่อีกได้

 นอกจากการพ้นจากตำแหน่งตามวรรคหนึ่ง กรรมการผู้ทรงคุณวุฒิตามข้อ ๖ (๕) พ้นจากตำแหน่งเมื่อ

(๑) ตาย

(๒) ลาออก

(๓) เป็นคนไร้ความสามารถหรือคนเสมือนไร้ความสามารถ

(๔) เป็นบุคคลล้มละลายหรือเคยเป็นบุคคลล้มละลายทุจริต

(๕) ถูกจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(๖) ถูกไล่ออก ปลดออก หรือให้ออกจากงาน เพราะทุจริตต่อหน้าที่

 **ข้อ ๘** ในกรณีที่กรรมการบริหารว่างลงไม่ว่าด้วยเหตุใด และยังไม่มีการดำเนินการให้ได้มา ซึ่งกรรมการบริหารแทนตำแหน่งที่ว่าง ให้กรรมการบริหารประกอบด้วยกรรมการเท่าที่มีอยู่

 **ข้อ ๙** ในกรณีที่กรรมการบริหารพ้นจากตำแหน่งก่อนหมดวาระ ให้อธิการบดีพิจารณาแต่งตั้งกรรมการแทน เว้นแต่ในกรณีที่วาระของกรรมการบริหารเหลืออยู่ไม่ถึงหกสิบวันจะไม่มีการแต่งตั้งกรรมการแทนก็ได้

 **ข้อ ๑๐** ในกรณีที่กรรมการบริหารพ้นจากตำแหน่งก่อนหมดวาระ และได้มีการดำเนินการให้มีผู้ดำรงตำแหน่งแทนแล้ว ให้ผู้นั้นอยู่ในตำแหน่งเพียงเท่ากับวาระที่เหลืออยู่ของผู้ที่ตนแทน

 **ข้อ ๑๑** คณะกรรมการบริหาร มีอำนาจหน้าที่ ดังต่อไปนี้

 (๑) พิจารณาวางนโยบาย แผนงาน และบริหารงานของโรงพยาบาลให้สอดคล้องกับแนวนโยบายของมหาวิทยาลัย

 (๒) สนับสนุนและร่วมมือด้านการเรียนการสอน และการวิจัย ร่วมกับคณะในสายวิชาวิทยาศาสตร์สุขภาพและหน่วยงานในมหาวิทยาลัย

(๓) พิจารณาและจัดทำงบประมาณรายรับ รายจ่ายประจำปีของโรงพยาบาลเพื่อเสนออธิการบดีพิจารณาก่อนเสนอสภามหาวิทยาลัยเพื่อพิจารณาอนุมัติ

(๔) พิจารณาการนำเงินรายได้ของโรงพยาบาลไปลงทุนเพื่อประโยชน์ของโรงพยาบาลตามหลักเกณฑ์ที่สภามหาวิทยาลัยกำหนด

(๕) จัดทำแผนงาน โครงการในการสนับสนุนการดำเนินงานของโรงพยาบาลเพื่อเสนออธิการบดีพิจารณาก่อนเสนอสภามหาวิทยาลัยเพื่อพิจารณาอนุมัติ

(๖) พิจารณาแผนการดำเนินงานเพื่อควบคุมคุณภาพการให้บริการของโรงพยาบาลเพื่อเสนออธิการบดีพิจารณาก่อนเสนอสภามหาวิทยาลัยเพื่อพิจารณาอนุมัติ

(๗) พิจารณาการจัดตั้ง รวม ยุบเลิก และแบ่งหน่วยงานภายในโรงพยาบาลเพื่อเสนออธิการบดีพิจารณาก่อนเสนอสภามหาวิทยาลัยเพื่อพิจารณาอนุมัติ

(๘) พิจารณากำหนดหลักเกณฑ์การบริหารงานบุคคลพนักงานมหาวิทยาลัยในสังกัดโรงพยาบาล และพนักงานโรงพยาบาล

(๙) พิจารณากำหนดหลักเกณฑ์การบริหารการเงิน งบประมาณ การบัญชี การพัสดุ และทรัพย์สิน
ของโรงพยาบาล

(๑๐) พิจารณากำหนดแนวทางและควบคุมดูแลการบริหารงาน ตลอดจนแก้ปัญหาต่าง ๆ ที่เกิดขึ้น

(๑๑) พิจารณาการแต่งตั้งและถอดถอนผู้ทำหน้าที่บริหารหน่วยงานของโรงพยาบาล

(๑๒) พิจารณากำหนดอัตราค่าธรรมเนียมที่เรียกเก็บจากผู้ใช้บริการต่าง ๆ ของโรงพยาบาล
โดยทำเป็นประกาศของโรงพยาบาล แล้วรายงานให้สภามหาวิทยาลัยทราบ

(๑๓) พิจารณากำหนดอัตราค่าใช้จ่ายของโรงพยาบาลโดยเสนออธิการบดีเพื่ออนุมัติ เมื่อได้รับอนุมัติแล้ว ให้ทำเป็นประกาศมหาวิทยาลัย แล้วรายงานให้สภามหาวิทยาลัยทราบ

(๑๔) จัดทำรายงานผลการดำเนินงานและรายงานฐานะการเงินประจำปีของโรงพยาบาลเพื่อเสนออธิการบดีพิจารณาก่อนเสนอสภามหาวิทยาลัยเพื่อทราบ

(๑๕) แต่งตั้งและกำหนดค่าตอบแทนคณะกรรมการ คณะอนุกรรมการ คณะทำงาน ที่ปรึกษา หรือมอบหมายบุคคลเพื่อปฏิบัติงานตามที่คณะกรรมการบริหารมอบหมาย

(๑๖) ปฏิบัติการอื่นใดตามกฎหมาย ข้อบังคับ ระเบียบ ประกาศ หรือคำสั่งที่กำหนดให้เป็นหน้าที่ของคณะกรรมการบริหาร

(๑๗) ดำเนินการอื่นใดเพื่อให้บรรลุวัตถุประสงค์ของโรงพยาบาล

 **ข้อ ๑๒** ให้คณะกรรมการบริหารประชุมอย่างน้อยเดือนละหนึ่งครั้ง ในการประชุมคณะกรรมการบริหาร ต้องมีกรรมการมาประชุมไม่น้อยกว่ากึ่งหนึ่งของจำนวนคณะกรรมการทั้งหมดเท่าที่มี จึงจะเป็น
องค์ประชุม

 การกำหนดเงินค่าสมนาคุณ ค่าตอบแทน ค่าเบี้ยประชุม หรือสิทธิประโยชน์อื่นให้แก่คณะกรรมการบริหาร ให้อธิการบดีกำหนดโดยออกเป็นประกาศมหาวิทยาลัย

**ส่วนที่ ๒**

**ผู้อำนวยการ**

 **ข้อ ๑๓[[1]](#footnote-1)** ให้มีผู้อำนวยการคนหนึ่งที่สภามหาวิทยาลัยแต่งตั้งเป็นผู้บังคับบัญชาและรับผิดชอบงาน
ของโรงพยาบาล

 ผู้อำนวยการต้องมีคุณสมบัติ ดังต่อไปนี้

 (๑) สำเร็จการศึกษาระดับปริญญาชั้นใดชั้นหนึ่งหรือเทียบเท่าจากมหาวิทยาลัยหรือสถานศึกษาชั้นสูงอื่นที่สภามหาวิทยาลัยรับรอง

 (๒) มีความรู้ความสามารถในด้านที่เกี่ยวข้องกับหน้าที่ของโรงพยาบาล หรือด้านการบริหารงาน

 (๓) สามารถปฏิบัติงานในโรงพยาบาลได้เต็มเวลา

 **ข้อ ๑๔** ผู้อำนวยการมีอำนาจหน้าที่ดังต่อไปนี้

 (๑) บริหารกิจการของโรงพยาบาลให้เป็นไปตามข้อบังคับ ระเบียบ หรือประกาศของมหาวิทยาลัย ตลอดจนคำสั่งหรือการมอบหมายของสภามหาวิทยาลัย อธิการบดี หรือคณะกรรมการบริหาร

 (๒) บริหารงานบุคคล การคลัง การเงิน การพัสดุ สถานที่ และทรัพย์สินของมหาวิทยาลัย
ที่สภามหาวิทยาลัยหรืออธิการบดีมอบหมายให้อยู่ในความดูแลของโรงพยาบาล ให้เป็นไปตามข้อบังคับ ระเบียบ หรือประกาศของมหาวิทยาลัยหรือโรงพยาบาล ตลอดจนคำสั่งหรือการมอบหมายของ
สภามหาวิทยาลัย อธิการบดี หรือคณะกรรมการบริหาร

 (๓) จัดทำแผนพัฒนาโรงพยาบาลเพื่อเสนอต่อคณะกรรมการบริหารเพื่อพิจารณาและนำเสนอ
สภามหาวิทยาลัยเพื่อพิจารณาให้ความเห็นชอบ

 (๔) ดูแลให้มีการปฏิบัติตามนโยบายและแผนงานของโรงพยาบาลที่ได้รับการพิจารณาให้
ความเห็นชอบหรือได้รับอนุมัติจากคณะกรรมการบริหาร หรือสภามหาวิทยาลัยแล้ว

 (๕) ดำเนินการเพื่อจัดหารายได้และทรัพยากรอื่นจากแหล่งต่าง ๆ เพื่อสนับสนุนการดำเนินภารกิจของโรงพยาบาลให้สำเร็จอย่างมีประสิทธิภาพ

 (๖) จัดทำงบประมาณรายรับและงบประมาณรายจ่ายเสนอต่อคณะกรรมการบริหารเพื่อพิจารณาให้ความเห็นชอบ และนำเสนอสภามหาวิทยาลัยเพื่อพิจารณาอนุมัติ

 (๗) จัดทำรายงานประจำปีเกี่ยวกับกิจการด้านต่าง ๆ ของโรงพยาบาลเสนอต่อคณะกรรมการบริหาร เพื่อพิจารณาและนำเสนอสภามหาวิทยาลัยเพื่อพิจารณาให้ความเห็นชอบ

 (๘) ปฏิบัติหน้าที่อื่นตามข้อบังคับ ระเบียบ หรือประกาศของมหาวิทยาลัย ตลอดจนคำสั่งหรือ
การมอบหมายของสภามหาวิทยาลัย อธิการบดี หรือคณะกรรมการบริหาร

 **ข้อ ๑๕** ผู้อำนวยการมีวาระการดำรงตำแหน่งคราวละสามปี และอาจได้รับแต่งตั้งอีกได้ แต่ทั้งนี้
ต้องไม่เกินสองวาระติดต่อกัน

 นอกจากการพ้นตำแหน่งตามวาระ ผู้อำนวยการพ้นจากตำแหน่งเมื่อ

 (๑) ตาย

 (๒) ลาออก

 (๓) เป็นคนไร้ความสามารถหรือคนเสมือนไร้ความสามารถ

 (๔) เป็นบุคคลล้มละลายหรือเคยเป็นบุคคลล้มละลายทุจริต

 (๕) ถูกจำคุกโดยคำพิพากษาถึงที่สุดให้จำคุก

 (๖)[[2]](#footnote-2) สภามหาวิทยาลัยโดยข้อเสนอของคณะกรรมการบริหารมีมติให้ถอดถอนเพราะขาดประสิทธิภาพในการปฏิบัติงาน บกพร่องต่อหน้าที่ มีความประพฤติเสื่อมเสีย หย่อนความสามารถ หรือทุจริตต่อหน้าที่

 **ข้อ ๑๖[[3]](#footnote-3)** ในกรณีที่ผู้อำนวยการพ้นจากตำแหน่งหรือจะครบวาระการดำรงตำแหน่งให้ดำเนินการ ดังนี้

 (๑) ให้มีคณะกรรมการสรรหาผู้อำนวยการที่สภามหาวิทยาลัยแต่งตั้ง ประกอบด้วย

 (๑.๑) อธิการบดี เป็นประธานกรรมการ

 (๑.๒) กรรมการสภามหาวิทยาลัยซึ่งเป็นผู้ทรงคุณวุฒิที่สภามหาวิทยาลัยมอบหมายคนหนึ่งเป็นกรรมการ

 (๑.๓) ประธานสภาพนักงานมหาวิทยาลัย เป็นกรรมการ

 (๑.๔) กรรมการบริหารซึ่งเป็นคณบดีของคณะที่จัดการเรียนการสอนด้านวิทยาศาสตร์สุขภาพที่คณะกรรมการบริหารมอบหมายคนหนึ่ง เป็นกรรมการ

 (๑.๕) กรรมการบริหารซึ่งเป็นผู้ทรงคุณวุฒิที่คณะกรรมการบริหารมอบหมายคนหนึ่ง
เป็นกรรมการ

 (๑.๖) ผู้แทนผู้ปฏิบัติงานจำนวนหนึ่งคน เป็นกรรมการ

ให้ผู้อำนวยการฝ่ายในโรงพยาบาลที่คณะกรรมการบริหารมอบหมายคนหนึ่งเป็นเลขานุการและอาจให้มีผู้ช่วยเลขานุการซึ่งแต่งตั้งจากผู้ปฏิบัติงานอีกหนึ่งคนก็ได้

(๒) เมื่อโรงพยาบาลไม่มีผู้อำนวยการหรือผู้อำนวยการในปัจจุบันเหลือเวลาการปฏิบัติหน้าที่
อีกไม่ถึงหนึ่งร้อยห้าสิบวัน ให้โรงพยาบาลดำเนินการจัดให้มีการเลือกตั้งผู้แทนผู้ปฏิบัติงานเป็นกรรมการ
ในคณะกรรมการสรรหาผู้อำนวยการ

ผู้แทนผู้ปฏิบัติงานซึ่งจะได้รับการแต่งตั้งให้เป็นกรรมการในคณะกรรมการสรรหาผู้อำนวยการต้องปฏิบัติงานในโรงพยาบาลมาแล้วไม่น้อยกว่าสิบปี และต้องได้รับการเลือกตั้งจากผู้ปฏิบัติงานด้วยคะแนน
สูงที่สุด

ในกรณีที่การเลือกตั้งมีผู้ได้คะแนนเสียงสูงสุดเท่ากันสองคนขึ้นไป ให้ใช้วิธีการตัดสินโดยการจับสลากในระหว่างผู้ได้คะแนนเสียงสูงสุด และให้ผู้จับสลากได้เป็นกรรมการในคณะกรรมการสรรหาผู้อำนวยการ

(๓) โรงพยาบาลต้องดำเนินการตามข้อ (๒) ให้แล้วเสร็จภายในสามสิบวันนับแต่วันที่ไม่มีผู้อำนวยการหรือวันที่ผู้อำนวยการมีกำหนดวาระการดำรงตำแหน่งเหลือไม่ถึงหนึ่งร้อยห้าสิบวัน

(๔) ให้คณะกรรมการสรรหาผู้อำนวยการดำเนินการสรรหาผู้สมควรได้รับการแต่งตั้งให้ดำรงตำแหน่งผู้อำนวยการและมีหน้าที่และอำนาจ ดังนี้

(๔.๑) กำหนดหลักเกณฑ์ ขั้นตอน วิธีการ และกำหนดการต่าง ๆ ที่เกี่ยวข้องกับการสรรหาผู้อำนวยการ

(๔.๒) จัดให้มีการเปิดรับสมัคร การเสนอชื่อ การคัดสรร หรือการดำเนินการอื่นที่เหมาะสมเพื่อแสวงหาผู้ที่คุณสมบัติเหมาะสมกับการได้รับการแต่งตั้งเป็นผู้อำนวยการ

(๔.๓) จัดให้มีกระบวนการรับฟังความคิดเห็นจากผู้ปฏิบัติงานถึงแนวทางการบริหารงานโรงพยาบาลและให้ผู้ที่สมัครเข้ารับการสรรหา หรือผู้ที่ได้รับการทาบทามจากคณะกรรมการสรรหาผู้อำนวยการได้แสดงวิสัยทัศน์เกี่ยวกับการดำเนินงานของโรงพยาบาล และแนวทางหรือนโยบาย
การบริหารงานต่อผู้ปฏิบัติงานในโรงพยาบาลด้วย

(๔.๔) กลั่นกรอง เฟ้นหา และทาบทาม ผู้ที่มีคุณสมบัติ ความรู้ ประสบการณ์
และความเหมาะสมในด้านต่าง ๆ เพื่อเสนอชื่อต่อสภามหาวิทยาลัยให้พิจารณาแต่งตั้งเป็นผู้อำนวยการ

(๔.๕) ดำเนินการอื่น ๆ ที่เกี่ยวข้องกับการสรรหาผู้อำนวยการตามที่สภามหาวิทยาลัยมอบหมาย

(๕) ผู้ที่ได้รับการแต่งตั้งเป็นกรรมการในคณะกรรมการสรรหาผู้อำนวยการต้องถูกจำกัดสิทธิ ดังนี้

(๕.๑) ไม่มีสิทธิสมัครหรือได้รับการเสนอชื่อให้ดำรงตำแหน่งผู้อำนวยการในคราวการสรรหาครั้งที่ตนเองเป็นกรรมการ

(๕.๒) ไม่มีสิทธิดำรงตำแหน่งรองผู้อำนวยการหรือผู้ช่วยผู้อำนวยการของโรงพยาบาล

(๖) การประชุมของคณะกรรมการสรรหาผู้อำนวยการ ต้องมีกรรมการเข้าร่วมการประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม

(๗) ในการประชุมของคณะกรรมการสรรหาผู้อำนวยการเพื่อลงมติเลือกผู้ที่สมควรได้รับการเสนอชื่อต่อสภามหาวิทยาลัยเพื่อพิจารณาแต่งตั้งเป็นผู้อำนวยการ ให้ดำเนินการดังนี้

(๗.๑) การลงมติของคณะกรรมการสรรหาผู้อำนวยการให้ใช้วิธีลงคะแนนลับและให้กรรมการหนึ่งคนเลือกผู้ที่สมควรได้รับการเสนอชื่อได้เพียงคนเดียว

(๗.๒) ให้คณะกรรมการสรรหาผู้อำนวยการเสนอชื่อผู้ที่เหมาะสมต่อสภามหาวิทยาลัยเพื่อพิจารณาแต่งตั้งเป็นผู้อำนวยการ

(๘) ให้คณะกรรมการสรรหาผู้อำนวยการจัดทำรายงานกระบวนการสรรหาผู้ที่สมควรได้รับ
การแต่งตั้งเป็นผู้อำนวยการ และผลการรับฟังความคิดเห็นตามข้อ (๔) (๔.๓) ถ้ามี โดยละเอียด และเสนอชื่อ
ผู้ที่สมควรได้รับการพิจารณาแต่งตั้งเป็นผู้อำนวยการต่อสภามหาวิทยาลัยเพื่อพิจารณาแต่งตั้งผู้ได้รับการเสนอชื่อนั้นเป็นผู้อำนวยการ

ในกรณีที่มีการเสนอชื่อผู้สมควรได้รับการแต่งตั้งให้ดำรงตำแหน่งผู้อำนวยการมากกว่าหนึ่งชื่อ
ให้คณะกรรมการสรรหาผู้อำนวยการเสนอชื่อโดยเรียงลำดับตามตัวอักษร

สภามหาวิทยาลัยอาจขอให้คณะกรรมการสรรหาผู้อำนวยการดำเนินการจัดให้ผู้ได้รับการเสนอชื่อตามวรรคแรกแสดงวิสัยทัศน์เกี่ยวกับการดำเนินงานของโรงพยาบาลและแนวทางหรือนโยบาย
การบริหารงานโรงพยาบาลต่อสภามหาวิทยาลัยด้วยก็ได้

**ข้อ ๑๗** ให้ผู้อำนวยการโดยความเห็นชอบของคณะกรรมการบริหารแต่งตั้งรองผู้อำนวยการ
ผู้ช่วยผู้อำนวยการ ผู้ช่วยรองผู้อำนวยการ และที่ปรึกษาผู้อำนวยการ ตามจำนวนที่คณะกรรมการบริหารกำหนดเพื่อทำหน้าที่และรับผิดชอบงานตามที่ผู้อำนวยการมอบหมาย

 **ข้อ ๑๘** ให้ผู้อำนวยการหรือผู้ที่ผู้อำนวยการมอบหมายเป็นผู้มีอำนาจดำเนินการติดต่อประสานงาน
กับหน่วยงานต่าง ๆ ทั้งภายในและภายนอกมหาวิทยาลัย ในนามของโรงพยาบาล และเป็นผู้ลงนามในบันทึก จดหมาย หรือเอกสารต่าง ๆ ของโรงพยาบาล หรือทำความตกลงใด ๆ ที่เป็นการดำเนินงานภายในขอบเขตอำนาจหน้าที่ของโรงพยาบาล

 สัญญาหรือเอกสารอื่นใดที่จะมีผลเป็นการผูกพันมหาวิทยาลัยโดยส่วนรวม หรือที่จะมีผลเป็นการใช้อำนาจหน้าที่ในฐานะของมหาวิทยาลัย ให้นำเสนอต่ออธิการบดีพิจารณาลงนาม

 **ข้อ ๑๙** ให้ผู้อำนวยการหรือผู้ที่ผู้อำนวยการมอบหมาย มีอำนาจในการสั่งการ อนุญาต อนุมัติ
หรือให้ความเห็นชอบต่าง ๆ เกี่ยวกับตัวบุคคลผู้ปฏิบัติงานของโรงพยาบาล ทั้งนี้ เว้นแต่ที่มีข้อบังคับ ระเบียบ หรือประกาศของมหาวิทยาลัย หรือข้อบังคับนี้จะกำหนดไว้เป็นอย่างอื่น

**หมวด ๓**

**การบริหารงานบุคคล**

**ข้อ ๒๐** ให้คณะกรรมการบริหารมีอำนาจหน้าที่เกี่ยวกับการบริหารงานบุคคลของโรงพยาบาลดังต่อไปนี้

(๑) จัดทำนโยบายและแผนงานการบริหารบุคคลเพื่อเสนอสภามหาวิทยาลัยพิจารณาอนุมัติตาม
รอบระยะเวลาการจัดทำนโยบายและแผนงานบริหารบุคคลพนักงานมหาวิทยาลัยที่สภามหาวิทยาลัยกำหนด

(๒) กำหนดประเภทตำแหน่ง ชื่อตำแหน่ง มาตรฐานกำหนดตำแหน่ง คุณสมบัติทั่วไป และคุณสมบัติเฉพาะตำแหน่งของพนักงานโรงพยาบาล

(๓) กำหนดบัญชีอัตราเงินเดือน เงินประจำตำแหน่ง ค่าตอบแทน หรือเงินเพิ่มของพนักงานโรงพยาบาล และกำหนดเงินค่าตอบแทนพิเศษ หรือเงินเพิ่มสำหรับพนักงานมหาวิทยาลัยในสังกัดโรงพยาบาล

(๔) กำหนดอัตรากำลังของโรงพยาบาล

(๕) พิจารณากำหนดหลักเกณฑ์การสรรหา การบรรจุ แต่งตั้ง และการทำสัญญาปฏิบัติงานของพนักงานมหาวิทยาลัยในสังกัดโรงพยาบาล และพนักงานโรงพยาบาล

(๖) พิจารณากำหนดหลักเกณฑ์การทดลองปฏิบัติงาน และการประเมินผลการปฏิบัติงานของพนักงานมหาวิทยาลัยในสังกัดโรงพยาบาล และพนักงานโรงพยาบาล

(๗) พิจารณากำหนดสวัสดิการ สิทธิประโยชน์ ตลอดจนประโยชน์เกื้อกูลต่าง ๆ ให้แก่พนักงานโรงพยาบาล และกำหนดสวัสดิการ สิทธิประโยชน์ ตลอดจนประโยชน์เกื้อกูลต่าง ๆ เพิ่มขึ้น สำหรับพนักงานมหาวิทยาลัยในสังกัดโรงพยาบาล

(๘) พิจารณากำหนดหลักเกณฑ์วิธีการเกี่ยวกับการลา การพัฒนาบุคลากร วันเวลาปฏิบัติงาน และวันหยุดของโรงพยาบาล

(๙) พิจารณากำหนดหลักเกณฑ์วิธีการที่เกี่ยวข้องกับการบริหารบุคคลที่เป็นลักษณะเฉพาะของโรงพยาบาล

 การกำหนดหลักเกณฑ์และวิธีการตามวรรคหนึ่ง ให้อธิการบดีโดยข้อเสนอของคณะกรรมการบริหารออกเป็นประกาศมหาวิทยาลัย

 **ข้อ ๒๑** ให้อธิการบดีมีอำนาจเกี่ยวกับการบรรจุแต่งตั้งและการทำสัญญาปฏิบัติงานของพนักงานมหาวิทยาลัยสังกัดของโรงพยาบาล และพนักงานโรงพยาบาล ตามหลักเกณฑ์และวิธีการที่คณะกรรมการบริหารกำหนด

 เพื่อประโยชน์ในการบริหารงานบุคคลของโรงพยาบาล อธิการบดีอาจมอบอำนาจตามวรรคหนึ่งให้ผู้อำนวยการก็ได้

**ข้อ ๒๒** ให้โรงพยาบาลจัดให้พนักงานโรงพยาบาลเป็นผู้ประกันตนตามกฎหมายว่าด้วย
การประกันสังคม

คณะกรรมการบริหารโดยความเห็นชอบของอธิการบดี อาจให้มีกองทุนสำรองเลี้ยงชีพของพนักงานโรงพยาบาล หรือจัดให้มีการประกันอุบัติเหตุหรือประกันชีวิต หรือจัดให้มีสวัสดิการอื่นให้แก่ผู้ปฏิบัติงานได้

 **ข้อ ๒๓** การบริหารงานบุคคลพนักงานมหาวิทยาลัยในสังกัดโรงพยาบาลและพนักงานโรงพยาบาลนอกจากที่กำหนดไว้ในข้อบังคับนี้ให้เป็นไปตามข้อบังคับมหาวิทยาลัยที่เกี่ยวข้องกับการบริหารงานบุคคล
วินัยและการดำเนินการทางวินัย และการอุทธรณ์หรือการร้องทุกข์ของพนักงานมหาวิทยาลัย

**หมวด ๔**

**การบริหารเงินรายได้ของโรงพยาบาล**

 **ข้อ ๒๔** ให้เงินรายได้ของมหาวิทยาลัยซึ่งเกิดขึ้นจากการดำเนินงานของโรงพยาบาลเป็นเงินรายได้ของโรงพยาบาล

 เงินรายได้ของโรงพยาบาลตามวรรคหนึ่งให้รวมถึง

 (๑) เงินอุดหนุนที่รัฐบาลจัดสรรให้

 (๒) เงินอุดหนุนจากมหาวิทยาลัย

 (๓) เงินหรือทรัพย์สินอย่างอื่น ซึ่งมีผู้มอบให้แก่โรงพยาบาลภายใต้บังคับแห่งเงื่อนไขหรือวัตถุประสงค์ของผู้มอบให้

 (๔) รายได้หรือผลประโยชน์อันเกิดจากการลงทุน

 (๕) รายได้หรือผลประโยชน์อื่น

 **ข้อ ๒๕** ให้โรงพยาบาลดำเนินการรับ จ่าย เก็บรักษา และบริหารเงินรายได้ของโรงพยาบาลเพื่อให้บรรลุวัตถุประสงค์ การดำเนินงานของโรงพยาบาล

 **ข้อ ๒๖** การจ่ายเงินจากเงินรายได้ของโรงพยาบาล จะจ่ายเงินหรือก่อหนี้ผูกพันได้แต่เฉพาะตามที่ได้กำหนดไว้ในงบประมาณรายจ่ายประจำปีที่ได้รับอนุมัติจากสภามหาวิทยาลัยหรืองบประมาณรายจ่ายประจำปีเพิ่มเติมที่ได้รับอนุมัติจากสภามหาวิทยาลัยแล้ว และมีกฎหมาย ข้อบังคับ ระเบียบ หรือกฎอื่นใด กำหนดให้จ่ายได้เท่านั้น

 **ข้อ ๒๗** การจ่ายเงินจากเงินรายได้ของโรงพยาบาล ให้จ่ายได้ตามหลักเกณฑ์ รายการ และอัตราการจ่ายเงินที่ผู้อำนวยการโดยความเห็นชอบของคณะกรรมการบริหารกำหนด โดยออกเป็นประกาศโรงพยาบาลและรายงานอธิการบดี

 **ข้อ ๒๘** ให้ผู้อำนวยการเป็นผู้มีอำนาจอนุมัติก่อหนี้ผูกพัน และอนุมัติการจ่ายเงินของโรงพยาบาลภายในวงเงินที่คณะกรรมการบริหารกำหนด

 ผู้อำนวยการโดยความเห็นชอบของคณะกรรมการบริหารอาจมอบหมายให้รองผู้อำนวยการหรือบุคคลที่คณะกรรมการบริหารกำหนดเป็นผู้มีอำนาจอนุมัติก่อหนี้ผูกพัน และอนุมัติการจ่ายเงินของโรงพยาบาล ภายใต้เงื่อนไขและวงเงินที่คณะกรรมการบริหารกำหนด

 **ข้อ ๒๙** ให้คณะกรรมการบริหารมีอำนาจหน้าที่เกี่ยวกับการเงิน งบประมาณ การบัญชี และการพัสดุของโรงพยาบาลดังต่อไปนี้

 (๑) การจัดทำนโยบายเกี่ยวกับการเงิน งบประมาณ การบัญชี และการพัสดุของโรงพยาบาล เสนอต่อสภามหาวิทยาลัยเพื่อพิจารณาอนุมัติ

 (๒) การพิจารณากำหนดหลักเกณฑ์และวิธีการเกี่ยวกับการบริหารการเงิน งบประมาณ การบัญชี และการพัสดุของโรงพยาบาล เสนอต่ออธิการบดีเพื่อพิจารณาอนุมัติ

 (๓) การพิจารณากำหนดหลักเกณฑ์ วิธีการ และกรอบการจัดทำงบประมาณประจำปี กลั่นกรอง และให้ความเห็นชอบงบประมาณประจำปี รวมทั้งงบประมาณเพิ่มเติมระหว่างปีของโรงพยาบาล เสนอต่อ
สภามหาวิทยาลัยเพื่อพิจารณาอนุมัติ

 (๔) การจัดทำแผนกลยุทธ์ทางการเงินที่สอดคล้องกับแผนยุทธศาสตร์และนโยบายของมหาวิทยาลัย และพิจารณารายงานการวิเคราะห์ข้อมูลทางการเงินที่แสดงถึงประสิทธิภาพและประสิทธิผลในการบริหารการเงิน เพื่อเสนอความเห็นต่อสภามหาวิทยาลัย

 (๕) การแต่งตั้งคณะอนุกรรมการหรือคณะทำงานเพื่อดำเนินการเกี่ยวกับการเงิน งบประมาณ
การบัญชีและการพัสดุที่อยู่ในอำนาจหน้าที่ของคณะกรรมการบริหาร

**ข้อ ๓๐** การบริหารการเงิน งบประมาณ การบัญชี และการพัสดุ นอกจากที่กำหนดไว้ในข้อบังคับนี้ ให้เป็นไปตามข้อบังคับมหาวิทยาลัยว่าด้วยการบริหารการเงิน งบประมาณ การบัญชี และการพัสดุ

**บทเฉพาะกาล**

**ข้อ ๓๑** ให้คณะกรรมการบริหารที่ได้รับการแต่งตั้งตามระเบียบมหาวิทยาลัยธรรมศาสตร์ว่าด้วย
การบริหารงานโรงพยาบาลธรรมศาสตร์เฉลิมพระเกียรติ พ.ศ. ๒๕๕๐ และยังดำรงตำแหน่งไม่ครบวาระ
ทำหน้าที่เป็นคณะกรรมการบริหารตามข้อบังคับนี้ต่อไปจนกว่าจะได้มีการแต่งตั้งคณะกรรมการบริหารตามข้อบังคับนี้

**ข้อ ๓๒** ให้ผู้อำนวยการที่ได้รับการแต่งตั้งอยู่ก่อนวันที่ข้อบังคับนี้มีผลใช้บังคับ เป็นผู้อำนวยการ ตามข้อบังคับนี้ต่อไปจนกว่าจะครบวาระการดำรงตำแหน่งหรือจนกว่าจะมีคำสั่งเป็นอย่างอื่น

**ข้อ ๓๓** ให้ออกประกาศเพื่อปฏิบัติการตามข้อบังคับนี้ให้แล้วเสร็จภายในหนึ่งร้อยแปดสิบวัน
นับแต่วันที่ข้อบังคับนี้ใช้บังคับ

ในระหว่างที่ยังมิได้ออกประกาศเพื่อปฏิบัติการตามข้อบังคับนี้ ให้นำข้อบังคับ ระเบียบ และประกาศที่ใช้อยู่ในวันก่อนวันที่ข้อบังคับนี้ใช้บังคับมาใช้บังคับโดยอนุโลมเท่าที่ไม่ขัดหรือแย้งกับข้อบังคับนี้

**ข้อ ๓๔** ให้การดำเนินงานของโรงพยาบาลที่ได้ดำเนินการตามความในพระราชบัญญัติมหาวิทยาลัยธรรมศาสตร์ พ.ศ. ๒๕๓๑ และระเบียบมหาวิทยาลัยธรรมศาสตร์ ว่าด้วยการบริหารงานโรงพยาบาลธรรมศาสตร์เฉลิมพระเกียรติ พ.ศ. ๒๕๕๐ และที่แก้ไขเพิ่มเติมตามระเบียบมหาวิทยาลัยธรรมศาสตร์ ว่าด้วยการบริหารงานโรงพยาบาลธรรมศาสตร์เฉลิมพระเกียรติ (ฉบับที่ ๒)
พ.ศ. ๒๕๕๒ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยการบริหารงานโรงพยาบาลธรรมศาสตร์เฉลิมพระเกียรติ (ฉบับที่ ๓) พ.ศ. ๒๕๕๔ ก่อนวันที่ข้อบังคับนี้มีผลใช้บังคับ เป็นการดำเนินงานที่มีผลผูกพันต่อไปจนกว่าจะมีการแก้ไขเปลี่ยนแปลงโดยอาศัยอำนาจตามข้อบังคับนี้

 ประกาศ ณ วันที่ ๒๗ ธันวาคม พ.ศ. ๒๕๖๔

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย

1. ข้อ ๑๓ วรรคหนึ่ง แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารงานโรงพยาบาลธรรมศาสตร์เฉลิมพระเกียรติ (ฉบับที่ ๒) พ.ศ. ๒๕๖๗ [↑](#footnote-ref-1)
2. ข้อ ๑๕ (๖) แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารงานโรงพยาบาลธรรมศาสตร์เฉลิมพระเกียรติ (ฉบับที่ ๒) พ.ศ. ๒๕๖๗ [↑](#footnote-ref-2)
3. ข้อ ๑๖ แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารงานโรงพยาบาลธรรมศาสตร์
เฉลิมพระเกียรติ (ฉบับที่ ๒) พ.ศ. ๒๕๖๗ [↑](#footnote-ref-3)